Document ID: 32012D0753

IZVEDBENI SKLEP KOMISIJE
z dne 4. decembra 2012
o spremembi Priloge I k Odločbi 2009/177/ES v zvezi s programi za nadziranje za Finsko in Združeno kraljestvo ter statusom brez bolezni za Finsko in Združeno kraljestvo za nekatere bolezni vodnih živali
(notificirano pod dokumentarno številko C(2012) 8758)
(Besedilo velja za EGP)
(2012/753/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) in zlasti prvega pododstavka člena 44(1) in člena 49(1) Direktive,
ob upoštevanju naslednjega:
(1)
Odločba Komisije 2009/177/ES z dne 31. oktobra 2008 o izvajanju Direktive Sveta 2006/88/ES v zvezi s programi za nadziranje in izkoreninjenje ter statusom brez bolezni držav članic, območij in kompartmentov (2) določa seznam držav članic, območij in kompartmentov, za katere se uporabljajo odobreni programi za nadziranje glede ene ali več neeksotičnih bolezni iz dela II Priloge IV k Direktivi 2006/88/ES („neeksotične bolezni“). Navedena odločba določa tudi seznam držav članic, območij in kompartmentov, ki so razglašeni za proste ene ali več navedenih bolezni.
(2)
Del B Priloge I k Odločbi 2009/177/ES določa seznam držav članic, območij in kompartmentov, za katere se uporabljajo odobreni programi za izkoreninjenje, del C navedene priloge pa določa seznam držav članic, območij in kompartmentov, ki so razglašeni za proste ene ali več neeksotičnih bolezni.
(3)
Finska je Komisiji predložila dokumentacijo, ki dokazuje, da so občine Uusikaupunki, Pyhäranta in Rauma proste virusne hemoragične septikemije (VHS).
(4)
Združeno kraljestvo je Komisiji predložilo dokumentacijo, ki dokazuje, da so jugozahodni Shetlandski otoki prosti infekciozne anemije lososov (ISA).
(5)
Dela B in C Priloge I k Odločbi 2009/177/ES bi bilo zato treba ustrezno spremeniti.
(6)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Dela B in C Priloge I k Odločbi 2009/177/ES se spremenita v skladu s Prilogo k temu sklepu.
Člen 2
Ta sklep je naslovljen na države članice.
V Bruslju, 4. decembra 2012

Labels: 18
6